

ОБЯСНИТЕЛЕН МЕМОРАНДУМ

В съответствие с член 395, параграф 1 от Директива 2006/112/ЕО от 28 ноември 2006 г. относно общата система на данъка върху добавената стойност (наричана по-долу „Директивата за ДДС“) Съветът, произнасяйки се с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел опростяване на процедурата за събиране на ДДС или за предотвратяване на определени форми на отклонение от данъчно облагане или избягване на данъци.

С писмо, заведено в Комисията на 20 юни 2018 г., Латвия поиска разрешение да продължи да прилага мярка за дерогация от общите принципи, уреждащи правото на приспадане на ДДС върху получени доставки във връзка с някои леки пътнически автомобили. Заедно с искането за удължаване Латвия представи доклад, който включва преглед на процента, предвиден за ограничаването на правото на приспадане.

В съответствие с член 395, параграф 2 от Директивата за ДДС с писма от 7 септември 2018 г. Комисията съобщи на останалите държави членки за отправеното от Латвия искане. С писмо от 10 септември 2018 г. Комисията уведоми Латвия, че разполага с пълната информация, необходима за оценка на искането.

1. КОНТЕКСТ НА ПРЕДЛОЖЕНИЕТО

• Основания и цели на предложението

Съгласно член 168 от Директивата за ДДС данъчно задълженото лице има правото да приспадне ДДС, начислен при покупки, извършени за целите на облагаеми сделки. Член 26, параграф 1, буква а) от същата директива съдържа изискването употребата за лични нужди на стоки, които са част от стопанските активи, да се третира като възмездна доставка на услуги, когато дължимият за тези стоки ДДС подлежи на приспадане. Тази система позволява възстановяването на първоначално приспаднатия ДДС във връзка с употребата за лични нужди.

По отношение на леките пътнически автомобили тя се прилага трудно — най-вече поради факта, че е трудно да се определи границата между употребата за лични нужди и употребата за целите на стопанската дейност. Когато се води специална документация, нейното поддържане и проверка представляват допълнителна тежест за стопанските субекти и за администрацията.

С Решение за изпълнение 2013/191/ЕО[[1]](#footnote-1) на Съвета на Латвия бе разрешено да ограничи правото на приспадане до 80 % по отношение на някои леки пътнически автомобили. Латвия прецени, че този процент не отговаря на действителните условия и с Решение за изпълнение (ЕС) 2015/2429 на Съвета[[2]](#footnote-2) ѝ бе позволено да ограничи правото на приспадане до 50 %. Въпросното решение изтича на 31 декември 2018 г. и Латвия поиска да бъде удължено за нов ограничен период.

Съобразно изискването в член 6, параграф 2 от Решение (ЕС) 2015/2429 Латвия представи доклад, включващ преглед на процента, определен за приспадането на ДДС.

Латвия смята, че прилаганото процентно ограничение остава уместно. През периода на прилагане на специалната мярка Латвия се е възползвала пълноценно от ограниченията при приспадането и оценява, че то позволява облекчение на административната тежест за данъчнозадължени лица по ДДС и за данъчната администрация, когато лекото пътническо превозно средство не се използва изцяло за стопански цели.

Условията за въвеждането на дерогацията остават в сила. Така специалната мярка се отнася за всички леки пътнически автомобили с максимум осем места за сядане без мястото на водача и с тегло под определена граница, които не се използват изключително за целите на стопанската дейност. Леките автомобили, които се използват за някои специфични дейности, са изключени от ограничението на правото за приспадане и се третират съгласно общите правила — към това спадат: автомобили, закупени за препродажба, отдаване под наем или на лизинг; автомобили, използвани за превоз на пътници (например таксита) или стоки; автомобили, използвани за обучение на водачи на моторни превозни средства; автомобили, използвани за охранителни услуги или спешна помощ; автомобили, използвани като демонстрационно превозно средство при продажба на автомобили.

Предвид благоприятното въздействие на специалната мярка върху административната тежест за данъкоплатците и данъчните органи се предлага да бъде позволено мярката за дерогация да бъде удължена за допълнителен период — до 31 декември 2021 г. Всяко искане за удължаване на срока следва да се придружава от доклад, който включва преглед на прилаганото процентно ограничение, и следва да бъде изпратено на Комисията до 31 март 2021 г.

• Съгласуваност с действащите разпоредби в тази област на политиката

Подобни дерогации във връзка с правото на приспадане са били предоставяни на други държави членки.

Съгласно член 176 от Директивата за ДДС Съветът определя разходите, по отношение на които ДДС не подлежи на приспадане. Дотогава той разрешава на държавите членки да продължат да прилагат изключенията, които са били в сила на 1 януари 1979 г. Следователно има редица клаузи за изчакване, които ограничават правото на приспадане на ДДС във връзка с леките автомобили.

Независимо от предишните инициативи за установяване на правила относно категориите разходи, които може да подлежат на ограничение на правото на приспадане[[3]](#footnote-3), такава дерогация е уместна до постигането на хармонизация на въпросните правила на равнището на ЕС.

2. ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ

• Правно основание

Чл. 395 от Директивата за ДДС.

• •Субсидиарност (при неизключителна компетентност)

Като се има предвид разпоредбата от Директивата за ДДС, на която се основава предложението, принципът на субсидиарност не се прилага.

• Пропорционалност

Настоящото предложение е в съответствие с принципа на пропорционалност поради следните причини:

Решението е за даване на разрешение на държава членка по нейно искане и не представлява задължение.

Предвид ограничения обхват на дерогацията специалната мярка е пропорционална на поставената цел, а именно борба с отклонението от данъчно облагане и опростяване на събирането на ДДС.

• Избор на инструмент

По силата на член 395 от Директивата за ДДС дерогация от общите разпоредби за ДДС е възможна единствено с разрешение на Съвета, прието с единодушие по предложение на Комисията. Освен това решение на Съвета е най-подходящият акт, тъй като негов адресат могат да бъдат отделни държави членки.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, ОТ КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОТ ОЦЕНКИТЕ НА ВЪЗДЕЙСТВИЕТО

• Консултации със заинтересованите страни

Настоящото предложение се основава на искане, отправено от Латвия, и засяга само тази държава членка.

• Събиране и използване на експертни становища

Външни експертни становища не бяха необходими.

• Оценка на въздействието

Предложението има за цел да опрости процедурата за начисляване на данъка и да предотврати отклонението от данъчно облагане и следователно има потенциално положително въздействие върху предприятията и администрациите. Латвия е оценила това решение като подходяща мярка, сравнима с други минали и прилагани понастоящем дерогации.

4. ОТРАЖЕНИЕ ВЪРХУ БЮДЖЕТА

Предложението няма да има отрицателно отражение върху бюджета на ЕС.

5. ДРУГИ ЕЛЕМЕНТИ

Предложението включва клауза за изтичане на срока на действие: валидността на дерогацията изтича автоматично на 31 декември 2021 г.

В случай че Латвия възнамерява срокът на действие на дерогационната мярка да бъде удължен и след 2021 г., тя следва най-късно до 31 март 2021 г. да представи на Комисията искане за удължаване, придружено от доклад, който включва преглед на процентното ограничение.

2018/0373 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение за изпълнение (ЕС) 2015/2429 от 10 декември 2015 година за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[[4]](#footnote-4), и по-специално член 395, параграф 1 от нея,

като взе предвид предложението на Европейската комисия,

като има предвид, че:

(1) Решение (ЕС) 2015/2429 за изпълнение на Съвета (EU) 2015/2429[[5]](#footnote-5) позволи на Латвия да ограничи до 50 % правото на приспадане от ДДС върху покупката, лизинга, вътреобщностното придобиване и вноса на леки пътнически автомобили с максимално разрешено тегло до 3500 килограма и с не повече от осем места без мястото на водача, както и върху разходите, свързани с поддръжката, ремонта и горивото на такива автомобили, до 31 декември 2018 г.

(2) С писмо, заведено в Комисията на 20 юни 2018 г., Латвия поиска разрешение да продължи да прилага специалната мярка за дерогация от член 26, параграф 1), буква а) и членове 168 и 168a от Директива 2006/112/ЕО, за да ограничи правото на приспадане по отношение на разходите, свързани с някои леки пътнически автомобили, които не се използват изцяло за целите на стопанската дейност.

(3) С писмо от 7 септември 2018 г. Комисията предаде на останалите държави членки отправеното от Латвия искане. С писмо от 10 септември 2018 г. Комисията уведоми Латвия, че разполага с пълната информация, която смята за необходима за разглеждане на искането.

(4) Съобразно изискването в член 6, параграф 2 от Решение (ЕС) 2015/2429 Латвия представи доклад, включващ преглед на процента, определен за приспадането на ДДС. Въз основа на наличната в момента информация Латвия твърди, че прилагането на ограничение от 50 % все още е оправдано и целесъобразно.

(5) Удължаването на срока на прилагане на мярката за дерогация следва да се ограничи във времето, за да може да се направи оценка на ефективността ѝ и на подходящото процентно ограничение. Предвид благоприятното въздействие на мярката за дерогация върху административната тежест за данъкоплатците и данъчните органи следва да бъде позволено на Латвия да продължи да прилага мерките за допълнителен период — до 31 декември 2021 г.

(6) Ако Латвия прецени, че е необходимо допълнително удължаване на срока на прилагане на мярката за дерогация след 2021 г., тя следва, заедно с искането за удължаване, да представи на Комисията нов доклад, включващ преглед на приложения процент, до 31 март 2021 г.

(7) Дерогацията ще има незначително въздействие върху общия размер на данъчните приходи, събирани на етапа на крайно потребление, и няма да окаже отрицателно въздействие върху собствените ресурси на Съюза, формирани от ДДС.

(8) Следователно Решение за изпълнение (ЕС) 2015/2429 на Съвета следва да бъде съответно изменено.

ПРИЕ НАСТОЯЩОТО РЕШЕНИЕ:

Член 1

Член 6 от Решение за изпълнение (ЕС) 2015/2429 се заменя със следното:

„*Член 6*

1. Настоящото решение се прилага от 1 януари 2016 г. до 31 декември 2021 г.

2. Всяко искане за удължаване на срока на разрешението, предвидено в настоящото решение, се представя на Комисията в срок до 31 март 2021 г. и се придружава от доклад, който включва преглед на процентното ограничение, определено в член 1.“

Член 2

Настоящото решение се прилага от 1 януари 2019 г.

Член 3

Адресат на настоящото решение е Република Латвия.

Съставено в Брюксел на […] година.

За Съвета

Председател

1. Решение за изпълнение 2013/191/ЕС на Съвета от 22 април 2013 г. за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 113, 25.4.2013 г., стр. 11—12). [↑](#footnote-ref-1)
2. Решение за изпълнение 2015/2429 /ЕС на Съвета от 10 декември 2015 г. за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 334, 22.12.2015 г., стр. 15—17). [↑](#footnote-ref-2)
3. COM (2004) 728 final — Предложение за Директива на Съвета за изменение на Директива 77/388/ЕИО с цел опростяване на задълженията, свързани с данъка върху добавената стойност (ОВ C 24, 29.1.2005 г., стр. 10), оттеглено на 21 май 2014 г. (ОВ C 153, 21.5.2014 г., стр. 3). [↑](#footnote-ref-3)
4. ОВ L 347, 11.12.2006 г., стр. 1. [↑](#footnote-ref-4)
5. Решение за изпълнение 2015/2429 /ЕС на Съвета от 10 декември 2015 г. за даване на разрешение на Латвия да въведе специална мярка за дерогация от член 26, параграф 1, буква а) и членове 168 и 168а от Директива 2006/112/ЕО относно общата система на данъка върху добавената стойност (ОВ L 334, 22.12.2015 г., стр. 15—17). [↑](#footnote-ref-5)